Silvio Camenisch: Istorgias criminalas

(lr)

Questa primavaira ha l'enconuschent autur sursilvan Silvio Camenisch, naschì 1953, publitgà in nov cudesch cun il titel “da mesa stad”. I sa tracta d'istorgias curtas criminalas che raquintan da persunas che sa chattan en la medema perioda da la vita sco l'autur.
Ils carstgauns ch'el descriva èn per gronda part vegnids trumpads u han fatg autras nauschas experientschas che fan ch'els daventan assassins. Els mazzan per sa deliberar da temas, per far vendetga u per dismetter malempernaivladads. Ed els fan quai cun sang uschè fraid ch'i fa tut pel giaglina. L’orrur crescha vesend, quant ordinari che quels criminals èn e quant normal ch'els funcziunan d'ordaifer.
Las circumstanzas che mainan als assassinats vegnan be skizzadas, magari be signalisadas. Camenisch descriva acziuns, fatgs, patratgs. Sentiments na datti strusch. L’act da mazzar vegn planisà intellectualmain e succeda sco in gieu, sco in'acziun quotidiana. Schebain il culpant u la culpanta vegnan chastiads na tradescha l'autur betg. Quai na para d'interessar el. Ils assassins na demussan er nagins conflicts da conscienza. Pauc vegn malegià ora en detagl. Camenisch dat bler spazi a la fantasia da quel u quella che recepeschan sias istorgias. Ravgia, tema ed amur vulnerada pon ins be sentir en l'acziun e betg en la descripziun.
Silvio Camenisch sa raquintar. EI Scriva buna litteratura populara contemporana. EI formulescha levamain e chapibel ed el sa fascinar. Sias istorgias criminalas èn divertentas, correspundan a tuttas vegliadetgnas e pon satisfar als pli divers basegns e giavischs.
Silvio Camenisch: Da mesa stad, historias criminalas, ediziuns Desertina, Disentis 1992, fr. 19.80. Da retrair da la Lia rumantscha, chascha postala, 7001 Cuira.